V. Veteška, podpredseda NR SR: (2004-03-17):
V. Tkáč, poslanec: Ďakujem pekne, pán podpredseda. Vážený pán podpredseda vlády, vážená pani spravodajkyňa, kolegyne, kolegovia, vážení hostia, dovoľte mi, aby som veľmi stručne a tézovito zaujal stanovisko k materiálu, ktorý prerokúvame, a to je správa vlády o ekonomických dopadoch prijatých ekonomicko-sociálnych zákonov na mladé rodiny a dôchodcov. Chcem povedať, že samotná správa ako sa v „hantýrke“ hovorí zadanie, nebolo presné. Ja si viem predstaviť, čo pani poslankyňa Tóthová myslela v súvislosti s mnohoročnou aktivitou, keď chcela, aby sa takéto dopady hodnotili komplexne. V tejto súvislosti tieto ekonomické dopady majú, samozrejme, svoju sociálnu dimenziu a z tejto správy, ktorú sme opätovne dostali do pléna, tieto sociálne aspekty nevyplývajú. Treba tiež uviesť, že jednotlivé systémy kompenzácií dávok v sociálnej sfére všeobecne nikdy nenahradia 100-percentnú stratu toho, čo príslušné sociálne udalosti pre občana znamenajú. Nikdy nemôžu v plnom rozsahu toto nahradiť, majú len čiastočnú alebo kompenzačnú funkciu a veľmi často tieto ekonomické plnenia, ktoré sú z centrálnych spoločenských spotrebných zdrojov, vlastne len kompenzujú a znižujú alebo zmierňujú sociálne aspekty jednotlivých dopadov na týchto občanov. Toto je zásadná otázka, ktorú si treba jasne uvedomiť pri hodnotení tejto správy. Chcem ďalej uviesť, že výbor pre sociálne veci a bývanie jednomyseľne odmietol prvý variant tejto správy a že správa sa následne dopracovala a že aj napriek tomu som presvedčený, že nespĺňa ani elementárne kritériá na hodnotenie takých závažných dopadov, ktoré v súčasnosti sú. Kde sme sa vlastne dostali? Pri prerokúvaní a postupe sociálno-ekonomických opatrení zlyháva v našej krajine sociálne partnerstvo. Kedysi bola kritika o absencii Generálnej dohody, dnes inštitút Generálnej dohody, ktorý vznikol ešte v čase federálnej Českej a Slovenskej Federatívnej Republiky, tento inštitút jednoducho už ani nie je na programe dňa. Chcem ale povedať, že sociálne partnerstvo pri akýchkoľvek ekonomicko-sociálnych veciach vlastne zosúlaďuje postoje sociálnych partnerov a jednotlivých skupín občanov. Aj ten najtvrdší pravičiar by mal vedieť, že Klesseheimská deklarácia, ktorá založila v podstate pôsobenie absolútne pravicových konzervatívnych strán v európskom politickom priestore, obsahuje slová, ako je sociálne a ekologicky orientované hospodárstvo a Klesseheimská deklarácia obsahuje tiež príslušnú pasáž o sociálnom partnerstve. Vďaka absencii v úvodzovkách sociálneho partnerstva sa dostávame do situácie, ktorá dnes skutočne je veľmi krízová. Chcem povedať, že Slovensko sa dostalo vďaka tejto vládnej koalícii do hlbokej hospodárskej a sociálnej krízy. Sociálnu krízu treba zvýrazniť tým, že sa v súvislosti aj s pojmami, ktoré sa postupne musíme učiť, ako je sociálna vylúčenosť a sociálna kohézia, na okraj spoločnosti dostávajú desaťtisíce ľudí, ktorí sú v jednotlivých sociálno-finančných či rodových skupinách zaradení. Sú to zdravotne ťažko postihnutí občania. Táto skupina dnes skutočne je v situácii, keď je v podstate pod prahom nielen chudoby či biedy, ale pod prahom existenčných schopností prežiť. Zdravotne ťažko postihnutým občanom sa znižuje miera funkčnej poruchy. Odoberajú sa im preukazy zdravotne ťažko postihnutých občanov a ošetrovatelia či opatrovatelia, ktorí v ich sfére majú pôsobiť, jednoducho musia skončiť svoju aktivitu. Druhou skupinou alebo ďalšou skupinou sú invalidní občania, úplní invalidi. Do skupiny výlučne sociálnej sa dostávajú osamelé matky s deťmi, študentky matky. Daňový bonus nemajú dôchodcovia, ktorí majú maloleté deti, diskriminovaných je temer 80-tisíc dôchodcov, ktorí nemajú nárok na vdovecký dôchodok a dostávajú sa do tejto situácie aj iné skupiny obyvateľov, zamestnancov. Treba v neposlednom rade uviesť zamestnancov bývalých úradov práce, ktorí sa dostali do veľmi zložitej situácie. V tejto oblasti treba ďalej uviesť, že sa malo prejsť v súvislosti aj so znárodnením Národného úradu práce či Sociálnej poisťovne k prestavbe inštitúcií sociálnej sféry. Neviem, či sa všeobecne o tom vie, ale treba uviesť, že na zhruba jedného zamestnanca bývalého úradu práce pripadá v súčasnosti temer 800 obyvateľov, 800 nezamestnaných alebo evidovaných uchádzačov o zamestnanie, ktorí by mali mať nárok na individuálne posudzovanie, na individuálny prístup, či na vytváranie takzvaných individuálnych akčných plánov. Existujú projekty súvisiace s individuálnym prístupom a treba jasne uviesť, že 800 ľudí na jedného zamestnanca nezvládne ani elementárny prístup, nieto ešte kontrolu. Dovoľte mi v tejto súvislosti uviesť, že existujú aj určité mýty, ktorých sme neustále denne svedkami aj v provládnych médiách. Existujú veľmi falošné tvrdenia, ktoré súvisia veľmi vážne s ekonomicko-sociálnymi dopadmi na úžasnú diverzifikáciu regiónov na Slovensku. Mýty existujú v oblasti zamestnanosti. Dovoľte mi v tejto súvislosti uviesť, že fetišizovaný prísun zahraničného kapitálu je v priemere za posledné roky na Slovensku autorom 5- až 7-tisíc pracovných miest ročne. Pri 600-tisíc nezamestnaných, ktorí či sú, alebo nie sú evidovaní, jednoducho na Slovensku sú, je 5- až 7-tisíc pracovných miest s minimálnym štandardom alebo minimálnou normou, ktorú zahraničný kapitál vytvára. Bodaj by ho bolo čo najviac, ale treba si tiež jasne uvedomiť, aká má byť zásadná stratégia hospodárskej politiky, či v trhovej ekonomike má celé Slovensko pracovať vo mzde, či majú byť dlhé desaťročia komparatívnou výhodou genocídne platy a genocídne mzdy, ktoré sme vlastne nadobudli tým, že po roku 1990 sme prešli na európske či svetové ceny a zostali sme na veľmi nízkych platoch a mzdách. Chcem tiež ďalej uviesť z hľadiska mýtov v oblasti zamestnanosti, že celkový vývoj v počte evidovaných nezamestnaných vôbec nevyvoláva optimizmus na rozdiel od niektorých vládnych činiteľov. Pretože všetky opatrenia v úhrne za celý rok 2003 priniesli zlepšenie len v poklese 30-tisíc evidovaných nezamestnaných. Súčasne treba tiež uviesť, že ku koncu roku 2003 poklesol...., pán predsedajúci, poprosím vás o nápravu v tejto sále. Jednoducho takto sa vystupovať nedá.